Cesarhanmun/geonobi-data huggingface dataset:
地名: 南原 (全羅道, 都護府)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 南原 (全羅道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 長興 (全羅道, 都護府)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 長興 (全羅道, 都護府)
年: 1408.0

○流司憲執義鄭守弘于羅州, 掌令許謨于樂安, 持平鄭欽之于長興, 李有喜于順天。 初下敎一款云: "辭位之時, 無咎入與我言: ‘高論之人雖多, 大臣到父家, 有已議承敎者。’" 司憲府移牒忠淸道觀察使, 問無咎以大臣爲誰, 無咎對以"河崙嘗至父家曰: ‘上意如此, 似不得請。’" 是日, 守弘等上疏論崙黨附閔氏不忠之罪, 乞收職牒鞫問, 仍遣吏守直。 前此有旨, 大臣有犯, 必先條奏取旨, 然後乃劾其人。 至是, 憲府先劾後聞, 上聞之大怒, 夜召巡禁司副司直崔揆, 執守弘及掌令許謨、持平鄭欽之ㆍ李有喜下獄。 又遣承傳宦者尹興阜於崙家, 黜去守直憲府書吏所由。 上曰: "無咎所言承敎者, 河崙曾不與焉, 憲府誤矣。" 乃命左副代言安騰, 同巡禁司官鞫問守弘等, 且問先發言者爲誰, 又遣興阜監之。 命巡禁司兼上護軍趙涓曰: "守弘等供狀, 須取謀害大臣四字。 如不吐實, 勿論訊杖多少, 以招納爲限。" 有喜供稱: "前日之議, 臣實唱之。 河崙之罪, 情攝不忠, 君父之讎, 不共戴天, 所當先發後聞。 臣等迂疎, 但守直而請罪耳。" 於是杖有喜, 問首謀者, 終不服。 遣左代言李慥于河崙之第, 令出視事, 崙詣闕謝恩啓曰: "今臺員以臣之故, 咸受箠楚, 臣實自愧, 心豈能安! 乞加寬貸。" 上不答, 乃使知申事黃喜傳旨曰: "憲府請罪之辭, 卿應不知, 今以告卿。" 喜因以疏意歷告之, 崙涕泣而對曰: "昔者殿下欲傳位, 使李叔蕃、李良祐卽臣家諭旨, 且使臣畫定辭位規模而進, 臣謂二人曰: ‘奉如此王旨, 來臣家可乎? 上行年雖至六七十, 世子雖至三四十, 猶爲不可。 況上春秋方盛, 世子幼沖, 甚爲不可。 宜還更啓。’ 其後叔蕃等再來曰: ‘主上必欲傳位, 以爲軍國大政, 我當斷決, 其餘國務與事大等事, 政丞與王共治如何?’ 臣於其時垂泣而答曰: ‘有何政丞與王共治哉? 臣則當以匹馬遁去耳。 臣請以一家譬之, 臣唯一子別居, 盡給以眼前使喚奴婢, 其奴婢等以臣子每加鞭撻皆泣, 悉還吾家乞憐, 臣中分而與之。 況國有二君, 則新舊臣僚, 應有造言生事, 互相殘滅, 不可遏也。 前朝忠烈王傳位忠宣王, 忠肅王傳位忠惠王, 未幾皆復位, 厥鑑不遠。’ 後數日, 上傳國寶於世子。 臣召尙瑞司丞鄭欽之問曰: ‘世子受此寶, 將欲如何?’ 欽之曰: ‘計無所出。’ 臣曰: ‘告世子, 使若自出意者, 陪國寶還入, 置於闕內可矣。’ 及再送國寶于世子殿, 臣與趙英茂率百官奔告于德壽宮, 殿下遣人止之, 臣等中途而還。 臣乃入義安大君
              和之家, 謂和曰: ‘可急詣德壽宮, 啓以今日之事, 庶幾沮止。’ 是日, 臣又至驪興府院君家, 謂霽曰: ‘今請之不得, 大人何不詣闕力止之乎? 群臣亦猶是也, 況大人乎? 宜率諸子以請。’ 霽聞臣之言, 乃詣闕。 臣與殿下之間, 非待今日臺諫劾問而後知也。" 又曰: "前朝趙日新、辛旽擅權, 言官多受刑。 國家創業以來, 言官無受刑者, 今以臣之故, 乃杖問臺員。 臣之驚恐, 何可勝言! 願特賜放免。" 又曰: "犯罪而疑其逃者, 守直可也, 在涉疑似者, 不必守直。 此事亦須詳定。" 又曰: "臺諫員, 宜用衆人薦望, 如有不中程式者, 罪及擧主, 然不可使官高者擧之。 然則反爲有害, 宜取朝士之望。" 上曰: "卿之所言, 皆我夙夜于懷之事, 唯薦擧之法則慮不及此。" 崙泣對曰: "臣非欲干譽也。 若以臣之故, 必欲加嚴刑於憲臣, 則臣將何面目以示人乎? 伏望上慈。" 上曰: "然則予將酌量。"
地名: 長興 (全羅道, 都護府)
年: 1410.0

○丁酉/分遣巡禁司官, 誅尹穆、趙希閔、李彬、姜思德、柳沂于貶所。 初, 召議政府舍人趙啓生傳旨曰: "政府功臣臺諫交章累請, 予特不得已, 而對以詳覽獄書, 隨其輕重罪之。 今日巡禁司備書以聞, 然此等人罪犯, 予已知之, 何必更考文案! 予之不忍拔去根株, 大臣已知之矣。 捨根株而剪枝葉, 恐違天意, 予不敢聽。" 俄而諸大臣皆詣闕庭啓曰: "有命曰: ‘旣不能拔除根株, 於枝葉又何加罪焉?’ 臣等之請, 豈欲捨根株而剪枝葉哉? 第以上之不忍, 未敢固請耳。 此黨之罪, 情法無疑, 何惜誅之!" 傳旨曰: "此輩已受罪矣, 又何加焉? 且豈無輕重於其間哉? 更取巡禁司文案而考之, 辨其輕重施行。" 諸大臣復啓曰: "其時問事官, 亦皆造庭, 已曰罪無輕重。 臣等所聞所見, 亦皆如此, 何必更考文案?" 上又不允。 諸大臣齎文案而退, 俄而令參知尹思修、西川君
              韓尙敬啓曰: "臣等更考文案而議之, 罪無輕重之殊, 自上至下如出一口, 願申判焉。" 傳旨曰: "玆事至重, 人命所係, 何敢輕遽? 予亦備(嘗)
                〔詳〕
              文案, 而後判付矣。" 翌日, 議政府三功臣, 詣闕更請佛奴、無疾、尹穆等罪, 上猶未忍明言誅戮, 乃取政府功臣前日所上疏判曰: "佛奴、無咎、無疾, 姑置勿論, 尹穆以下, 各以輕重, 備細分揀施行。" 且曰: "若無輕重, 則不必以聞。 予不欲聽之。" 於是政府功臣啓曰: "謀反大逆, 不分首從。 穆等黨付逆臣, 交私論議, 大逆不道, 奚輕重之分!" 乃遣巡禁司護軍李繩直於海珍, 誅柳沂; 副司直尹殷於光陽、長興, 誅李彬、趙希閔; 司直金自養於寧海, 誅姜思德; 副司直禹導於泗州, 誅尹穆。

○己酉/收前長興庫使洪咨職牒, 外方付處。 坐杖婢夫張豆彦, 豆彦退而自縊也。 司諫院上疏請洪咨之罪曰:
地名: 長興 (全羅道, 都護府)
年: 1411.0

○罷長興府使金頎職。 頎妻稱救病, 行神事于衙內, 又乘其夫之出, 禱神于他鄕。 往還, 以府娼妓與奴, 唱歌吹笛, 頎之不能齊家甚矣。 憲府移文其道監司, 遂罷其職。
地名: 長興 (全羅道, 都護府)
年: 1417.0

○戶曹請軍資監、內資寺、長興庫等各司耗損物數, 當其時官吏徵納, 不允。 上曰: "無乃出納時錯誤文書乎? 官吏安敢自竊乎?" 領議政柳廷顯曰: "開庫時, 或事煩、或日沒, 爲出納之奴所竊。" 上曰: "然則當官吏推徵, 尤爲不可也, 勿令徵納。"
地名: 長興 (全羅道, 都護府)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 長興 (全羅道, 都護府)
年: 1425.0

○戶曹啓: "敬奉傳旨, 將京畿救弊條件, 具錄如左。 一, 䆃官署納京畿各官田稅細粳米一百三十七石, 收於民間, 其弊不小。 東籍田所收粳米, 足以周給一年祭享所用, 西籍田每年所收稻, 不下五千八十石, 輸於留後司國庫。 請將西籍田所收, 令所屬奴婢二百九十一口舂作細粳米, 納于䆃官署, 其民間所納田稅, 以造米收納所居官, 以除其弊。 一, 各道義盈庫納眞油元數三百四十六石, 今見在三百五十石六斗, 一年所用不過一百四十九石十三斗, 請減京畿所貢八石一斗三升。 一, 山蔘、桔萸之貢, 奉常寺一百七十二石, 沈藏庫二百三十石六斗, 國用二百石, 又有加納六百五十二石。 請除加納。 一, 各道長興庫納草席五千一百四十八張, 見在六千三百四張, 一年所用, 不過二千二百十六張, 請除京畿所貢四百八十張。 一, 各道一年軍器監納休紙元加定之數, 共一千七百五十卷及一千二十斤, 見在一千九十五卷及一萬四千一百八十斤, 一年所用, 不過二千三百七十三卷及一千二十斤。 請減京畿所貢二百三十卷。 
                【古文書不用者, 俗謂之休紙。】
               一, 楮貨印出時所用笤箒一百柄, 請減之。 一, 司僕寺分養國馬, 不問各官田丁多少分送。 緣此田丁數少各官, 自八月至翼年三月, 柴草備辦, 喂養苦歇不均。 且其老病不用馬匹, 亦令分養, 徒費國料未便。 請自今馬匹分田丁多少, 量宜分養。 其老病不用馬匹, 勿令分養, 竝皆放賣。 一, 京畿各官船材罕有, 因此納站船隻, 皆於民間收價貿易, 一船之價, 或米五六十石, 爲弊莫甚。 請自今改納後, 舊船除納司宰監, 還給其官放賣, 補添船價, 以除民弊。 若其舊船, 守令用於他處, 依律論罪。 一, 衿川小縣之地, 置牧場二處, 非徒築場之弊, 馬匹逃逸, 踏損穀田, 民受其弊, 請除一處。 一, 典廐署、禮賓寺爲羊猪料, 於高陽縣, 皆置農場, 其種子口糧之費多, 而所收反少。 且其所收, 皆以縣民輸之, 如或虧欠, 隨卽追徵, 此實他邑所無之事, 而本縣獨受其弊, 請除縣民, 令兩司奴子輸轉。 一, 高陽縣屬碧蹄驛東別館行廊、新宴廳等項間閣, 緣用散材, 草蓋造成, 每於使臣來時, 以各官軍人, 鳩集修補, 積年巨弊。 請於農隙, 以留後司及近處空閑革去寺社材瓦修補, 他餘各站, 亦從此例。 一, 金嶺道旣差察訪, 請大小使臣迎送, 依七站例, 加定日守迎送, 毋煩各官人吏, 以革其弊。 一, 氷庫所入材木、藁草、松枝等雜物, 請每年畢頒氷後, 別氷庫則繕工監官員, 內氷庫則內侍別監, 請臺撤取, 分其用不用, 其可用者藏之, 以爲來冬之用, 其不用者, 送於東西窰, 仍將不用之數, 移于京畿, 依數改納, 以除管掌之人濫用之弊。 一, 今復立沈藏庫, 全委養蔬, 請除京畿各官所納及奴婢身貢紫花菜。 
                【鄕名到阿里】
              "
地名: 長興 (全羅道, 都護府)
年: 1426.0

○刑曹據政府諸曹議, 分各司事務緊緩, 加減選上奴子額數以啓: "仁壽府元額八十名, 今除三十名。 仁順府一百名, 今除五十名。 內資寺一百名, 今除二十名。 內贍寺六十名, 今加二十名。 典農寺五十名, 今除二十名。 禮賓寺一百名, 仍定。 奉常寺一百名, 今除五十名。 濟用監一百名, 今除五十名。 長興庫二十名, 全除。 義盈庫一百名, 今除七十名。 尙衣院九十名, 今除四十名。"
地名: 長興 (全羅道, 都護府)
年: 1428.0

○司憲府啓: "注書金光睟邀客, 會濟生院, 招致伶人娼妓, 借禮賓器皿, 私用祭餘酒味, 且發承政院牌, 令長興庫, 進茵席器皿, 致庫奴暴死, 罪當從重杖一百。 注書禹孝剛同議會飮, 又借與禮賓器皿, 少尹鄭苯ㆍ卞孝文、正郞李壅ㆍ具綱、署令李師孟ㆍ金何、注簿張厚、奉敎李伯瞻、正字曹彙、副錄事周恂等參會, 竝笞四十。 正言盧尙志、監察李活參會之罪, 不宜與常員例論, 各杖八十。 禮賓錄事李升忠聽光睟之請, 借與器皿, 笞五十。 伶人良衣金詐傳代言司之言, 率妓而往, 杖一百。"
地名: 長興 (全羅道, 都護府)
年: 1431.0

○刑曹啓: "長興人崔德以石擊私奴德萬, 意已死, 奪其物, 德萬復蘇告官。 鞫之, 崔德已服, 律該處斬。" 從之。
地名: 長興 (全羅道, 都護府)
年: 1434.0

○司憲持平權蹲等啓: "都染署令李希信告身, 曾到本府, 以其有痕, 再經不出。 蓋希信古名士文, 曩爲長興庫直長時, 犯奸庫婢, 事覺被囚, 終未能辨, 卽改士文爲希信, 要掩其過, 旣誤矣。 又守恩津縣, 昵愛隣官娼妓季秋, 率居衙內, 故不出告身。 又聞希信以自己婢子, 冒爲妾父林吉陽之婢, 以贖季秋, 林川守李粟知情許贖, 有違奉法之意, 移忠淸道, 問李粟許贖之由, 本道回報曰: "希信率居季秋于京。" 臣等以爲希信昵愛季秋, 疎薄正妻, 呼希信婢子問其由, 其婢曰: "季秋因爭沙缸, 陵犯正室。" 不可不推, 欲鞫問其實, 希信令其妻洪氏告狀, 歸咎本府曰: "風聞容隱, 赦前等事, 何以鞫問?" 條陳揚說。 臣等冒居法官, 似乎未穩, 宜當避嫌。" 上曰: "毋嫌, 推考以啓。"
地名: 長興 (全羅道, 都護府)
年: 1437.0

○議政府啓: "各司官員內可爲久任及可減損者, 同其提調及仰曹堂上議之, 宗廟署ㆍ文昭殿ㆍ昭格殿ㆍ奉常寺ㆍ典農寺ㆍ義盈庫ㆍ典廐署ㆍ樂學ㆍ分禮賓寺久任各一、慣習都監久任三、鑄字所ㆍ軍器監久任各二仍舊, 司宰監久任二內一、長興庫久任二內一、禮賓寺久任四內一、繕工監久任一、司臠所久任四、禁火都監久任二等皆革, 都官正佐郞中奴婢色官員一久任。"
地名: 長興 (全羅道, 都護府)
年: 1449.0

○議政府啓: "知醴泉郡事李希信, 昔爲長興庫直長, 奸庫婢。 後守恩津, 畜妓衙內, 妓與妻妬。 又爲萬戶, 多行不義, 不可使臨民。 初聞希信爲郡, 必臺諫論駁, 今告身已署過, 請罷之。 且希信所行, 流播人口, 吏曹擧而用之, 請竝推劾。"
地名: 長興 (全羅道, 都護府)
年: 1453.0

○初, 前慶昌府小尹閔大生上言曰: "子前兵曹正郞孝悅, 於辛酉年間, 以外邑貢物代納事發, 下刑曹推問, 會赦免罪, 後刑曹據法追請, 廢錮不敍, 今十餘年。 孝悅以政曹郞廳, 敢行非法, 以罹罪辜, 誠爲不肖。 幸蒙赦宥, 祗廢不敍, 極爲幸矣。 然臣大生年今八十有一, 氣息奄奄, 命在朝夕, 其不久於聖世, 無疑。 孝悅之罪, 雖曰大矣, 其情猶有可恕, 以舐犢之情, 不忍含默, 觸冒天威, 敢陳耄荒之懇, 伏惟, 聖慈垂憐焉。 竊惟, 孝悅, 甲寅年間, 於禮曹爲佐郞, 于時薩摩州太守藤源爲久等進上物件, 回奉磨勘, 次失於點檢, 以致錯誤, 因而加給之數, 動至三千餘匹。 丁巳春, 事始發, 戶、禮兩曹堂上及當該郞廳, 計匹分徵, 未幾, 因集賢殿上疏, 堂上免徵, 令漢城府督徵郞廳, 孝悅亦在徵例, 數至五百餘匹。 差使踵門日督, 臣家世淸寒, 孝悅亦於京外, 無擔石之儲, 常資(祿捧)
                〔祿俸〕
              , 以濟數十口之命, 計無所出, 不勝其苦, 乃差一奴, 隨宜營辦以償之。 右奴聞, 江原道
              平康等處楮木不産, 長興庫納紙民未得備, 色吏斂價於民, 齎以來京, 貿易充納, 年例也。 故於是與長興庫奴幷力代納, 欲收其價, 以充徵資, 其所代納, 誠爲有罪。 然其情, 固非謀利營産也, 實迫於官徵之急也。 孝悅嘗受五品之祿, 猶未免妻飢、兒寒之苦, 朝不謀夕, 安有餘力, 以充官布五百餘匹之償乎? 事窮勢迫, 天下之苦, 莫甚於此, 其情可恕, 於法可矜。 自孝悅廢錮以來, 恩宥之頒, 無慮數十, 罪或抵死者得生, 流竄者得還, 贓汚者得免, 共沐惟新之澤, 獨孝悅負謗不敍, 以錮一生, 雖欲自新, 其路無由, 此臣所以日夜泣血者也。 (失)
                〔夫〕
              人情, 孰不欲生子提携抱養, 望其成立, 添一命之官, 捧一鐘之祿, 以爲榮孝哉? 臣有子三人, 長曰孝懽, 季曰孝悅, 俱中科第, 獲蒙上恩, 皆至顯達, 不幸老臣薄祐, 孝懽先逝, 孝忻無所成立, 白首、靑衫, 沈於下流, 固已無望於榮孝, 所期者, 唯孝悅耳。 負罪廢棄, 無復可望, 此雖老臣薄祐之所致, 實是人事所可憐者也, 此尤老臣所痛悶者也。 恭惟, 主上殿下, 聖繼明承, 誕布寬條, 洪纖高下, 各得其所, 豈但鳥獸、魚鼈之咸若而已哉? 獨有老臣父子自隔幽阻, 未蒙天日之照臨, 臣儻或朝夕奄辭聖代, 千秋萬歲, 其能瞑目於地下哉? 伏惟, 聖慈垂察, 憐老臣將死之微懇, 許孝悅已錮之仕路, 則豈惟臣之父子捐軀粉骨, 思效於萬一? 庶欲結草圖報於冥冥之中矣。 不勝肝膽之激, 昧死以聞。" 下議于六曹。 至是議啓曰: "孝悅代納貢物, 蓋緣計活, 貧寒迫於督徵而爲之, 非殖貨、謀利之比, 又非贓吏之例, 且經大赦, 上慈施行。" 傳于吏曹曰: "隨闕敍用。"

○罷朴以寧、趙石崗、咸禹治、李承孫, 以以寧等附宗瑞, 承孫亦以局戲, 從遊於瑢也。 承孫爲人, 容端而習於儀, 善治吏事。 然性本奸貪, 嘗爲吏曹正郞, 堂上緘封政案, 承孫拆之, 竊付他人之名, 判書許稠覺之, 欲啓治罪, 兼判書黃喜及諸郞官營救, 得兔。 又請兵曹郞官, 授防牌五十餘人職, 斂祿米各一石, 以其半與妾妓, 妓曰: "平生嫁夫多矣, 如此之事, 不爲也。" 郤而不受。 其父母居第, 爲長孫李永忠所占, 承孫誘之曰: "汝以此家遺我, 仕宦唯其所欲。" 永忠許之, 遂奪之。 爲承旨時, 有李大成者, 舟運白米五十石、綿布五十匹納之, 又納良馬一匹, 大成自別坐至拜監察。 受閔解銀鐥, 授解監察。 嘗扈從溫陽, 誅求州縣, 舟運米布于家。 及爲都承旨, 以妻兄李根專爲順天守, 妻弟李根繼爲(實城)
                  〔寶城〕
                
              , 妻姪金愼行爲長興。 聞三邑鰒魚之貴, 索而送之, 換米穀, 歲輸于家。 又以奴婢納于咸吉道
              利城, 未畢, 而已受都官易換文券。 有知而議之者, 畏其勢熖, 莫敢誰何。 家本不饒, 京中置大家四區。 文宗欲鞫之, 以風聞不果。 又通事之赴京者, 皆授麤布一匹, 納好綵段一匹, 通事等皆苦之。 其奸貪如此, 一不敗露, 時人謂之福人。 爲刑曹判書、大司憲, 若係顯名朝士及宰相之事, 則故不治, 奸謀秘計類此。 至是罷黜, 人皆快之。
地名: 長興 (全羅道, 都護府)
年: 1456.0

○庚戌/傳旨刑曹曰: "軍資監奴韓得敬、順天官奴許悟、義盈庫奴黃衆改名允禮、奴黃孝誠、都官奴朴吾乙未改名春美、奴金吾乙麻知改名孟興、奴若守改名陳治、奴洪自瓊、奴尹德生、奴宋天守改名田守、內資寺奴張住持改名治孫、奴張末同、內贍寺奴壽佐改名陳壽、奴玄勿金、上林苑奴金元萬改名麗山、奴咸今生、通禮門奴洪仲山、德寧府奴車麻老、長興庫奴毛同改名金同、黃州官奴金允山、仁順府奴金致、司醞署奴金吾乙未同改名麗生、古阜官奴都末生、金海官奴亏加應之改名柳雨、奴沈末同、忠州官奴金吉生、南原官奴梁亡吾之等, 今爲原從功臣, 已永許爲良, 其削名奴籍。" 又傳旨曰: "臨瀛大君
              璆奴李勝連、奴金龍守、桂陽君
              璔奴金今音同、右議政李思哲奴內隱同、奴洪智、兵曹判書申叔舟奴梁叱同伊、吏曹判書權擥奴金波智、鎭撫陳善奴介同改名孝孫等, 今爲原從功臣, 已永許爲良, 以公賤年歲相準者充給。"
地名: 長興 (全羅道, 都護府)
年: 1458.0

○刑曹啓: "全羅道
              長興人私奴德進奸其主孫仲之同母(姝)
                〔妹〕
              
              信非, 與信非共謀殺仲之, 律當凌遲處死不待時。" 從之。
地名: 長興 (全羅道, 都護府)
年: 1464.0

○義禁府啓: "攝六十高永文、長興府京主人勿金、新安驛日守林敬祐與諸邑貢吏潛相盤結, 盜用諸邑貢物及奴婢貢布, 僞造諸司準納帖字, 事覺自服, 請依律文, 永文、勿金處斬, 敬祐處絞。" 從之。
地名: 長興 (全羅道, 都護府)
年: 1468.0

○甲子/上與中宮, 幸慕華館。 世子與孝寧大君
              (補)
                  〔&#x25677;〕
                
              等諸宗親, 及蓬原君
              鄭昌孫、高靈君
              申叔舟、上黨君
              韓明澮、綾城君
              具致寬、中樞府領事沈澮、寧城君
              崔恒、仁山君
              洪允成、領議政曺錫文、上洛君
              金礩、右議政康純、左贊成金國光、中樞府知事尹士昕、僉知事金守溫、兵曹判書朴仲善、上護軍丘從直、工曹判書南怡、巴山君
              趙得琳、永嘉君
              權擎、工曹參判鄭自英、大護軍李珠ㆍ黃生、上護軍馬賢孫、中樞府僉知事李雲露、襄陽君
              林自蕃、承旨等隨駕。 御慕華館大門設酌, 令射宗及諸將、兼司僕等射侯, 較其中數, 新宗君
              孝伯居一, 賜兒馬一匹。 又令或弄槍, 或騎射, 或射羽箭, 或甲乙槍以觀之, 又擇壯勇隊, 使之角走。 賜能走者四人, 正布各一匹。 有一女, 抱一兒携三子, 進御前訴曰: "女是長興庫婢, 夫爲樂工, 皆有役事。 長子年纔十五, 已役於本庫, 次子年今十二, 庫吏又將役之, 家貧役繁, 無以養育。 且庫吏誣以女子及長子, 逋欠官物, 徵債甚急, 不勝苦楚。" 傳曰: "予將除汝役事。" 晡時還宮。
地名: 長興 (全羅道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 長興 (全羅道, 都護府)
年: 1472.0

○刑曹三覆啓: "長興囚奴戒同劫姜佛萬家强盜罪、陽城囚良人黃莫山劫崔孟智家强盜罪, 竝律該斬不待時, 依受敎, 妻子永屬邊邑奴婢。" 從之。
地名: 長興 (全羅道, 都護府)
年: 1473.0

○刑曹三覆啓: "興德囚奴石伊, 與在逃朴失等, 劫金得守家强盜罪, 律該斬不待時, 朴失追捕斬, 依受敎, 妻子永屬所居邑奴婢。 永同囚長興庫婢檢德, 與物故奸夫莫山, 同謀殺害本夫罪, 律該凌遲處死, 松禾囚白丁趙栗, 與行刑李奉田等殺人强盜罪, 律該斬不待時, 依受敎, 妻子永屬所居邑奴婢。" 皆從之。
地名: 長興 (全羅道, 都護府)
年: 1474.0

○刑曹三覆啓: "長興囚白丁姜仲老、金三與在逃金甘金等, 燒南仲達、朴莫同家, 强奪衣服、雜物罪, 律該斬不待時, 妻子依受敎, 永屬所在官奴婢。" 從之。
地名: 長興 (全羅道, 都護府)
年: 1477.0

○刑曹三覆啓: "長興囚良人吳得萬奴莫同劫雲智寺僧强奪衣服罪, 律該斬不待時, 妻子永屬所在官奴婢。" 從之。

○御經筵。 講訖, 掌令金悌臣啓曰: "晋州士人, 有妻之從兄死, 其妻寡居, 士人潛通之。 父母欲改嫁他人, 此人佯狂, 假死夫之言曰: ‘我是眞夫也, 誰奪我妻?’ 挺劍逐之。 呼其妻之父母曰父母, 呼己妻曰嫂, 人呼其名則不應, 呼其妻死夫之名則應之, 謂若死夫之神托于己者, 醜聲騰於衆口。 一鄕皆以爲非, 然後潛率而逃。 事關風俗, 請推鞫痛懲。 又咸陽人有奴婢居長興府, 役之已久。 欲收貢, 率其子而往, 奴婢出見佯曰: ‘汝吾所不知, 何謂我主也?’ 隣里人咸曰: ‘彼何人而妄稱汝主耶?’ 奴潛囑隣里人, 共敺之, 折其臂, 子潛告于官, 卽發吏捕之, 僅捕二三人, 此奴之假手於隣里, 何異身親敺之乎? 此不可不懲。" 上命本道按驗。

○傳旨戶曹、漢城府曰: "議政府、忠勳府、儀賓府、敦寧府、中樞府、義禁府、六曹、都摠府、司憲府、忠翊府、承政院、掌隷院、司諫院、成均館、奉常寺、宗簿寺、尙衣院、司僕寺、軍器寺、內資寺、內贍寺、司䆃寺、禮賓寺、司贍寺、軍資監、濟用監、繕工監、司宰監、豐儲倉、廣興倉、掌樂院、內需司、昭格署、平市署、義盈庫、長興庫、掌苑署、典牲署、司畜署、造紙署、瓦署、歸厚署, 已上諸司有吏卒奴婢, 今後凡司中虧欠遺失之物, 金銀鍮銅器皿、布帛十匹以上、米&#x25E34;十碩以上, 本司難徵外, 竝令其司檢擧徵納, 官吏遞代時, 解由幷錄, 其餘經筵廳、藝文館、尙瑞院、春秋館、弘文館、承文院、通禮院、訓鍊院、司饔院、內醫院、觀象監、典醫監、侍講院、司譯院、宗學、典設司、典艦司、典涓司、宗廟署、社稷署、典校署、司醞署、司圃署、惠民署、圖畫署、典獄署、活人署、四學五部、文昭殿、延恩殿、昭敬殿, 已上諸司無吏卒, 奴婢亦少, 細瑣雜物外凡徵債, 令漢城府依舊生徵。"
地名: 長興 (全羅道, 都護府)
年: 1479.0

○傳旨司憲府曰: 全羅道
              長興府居私婢德之, 首謀敺辱本主鄭孝忠, 罪犯綱常, 今以經赦, 全釋不治, 則頑兇之徒, 無以懲惡, 陵上之風, 漸不可長。 其屬極邊殘驛, 以警其餘。"
地名: 長興 (全羅道, 都護府)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。

○刑曹三覆啓: "長興囚白丁張致雲、李牛同, 飛龍寺明火强盜罪及古阜囚白丁黃守山、黃守生、金得和與在逃金莫同, 刼驛吏朴貴山家, 强奪牛隻罪, 律該斬不待時。 莫同追捕斬, 妻子, 依《大典》, 屬所在官奴婢。" 從之。
地名: 長興 (全羅道, 都護府)
年: 1482.0

○義禁府啓: "亂臣逆賊緣坐年未滿者, 曾授族親, 今皆年滿, 請屬諸邑爲奴婢。 康純姪阿只, 潭陽, 高福老姪永同, 大靜, 金昌孫凡伊, 淳昌, 李之楨姪順同, 星州, 崔戒之子三利, 昆陽, 李仲淳女多波, 大丘, 李宗根姪石乙同, 順天, 崔漢宗孫叔達、韓繼春女定非、李林子同叱金、嚴興發子處智等, 河東, 金玉生姪豆應夫及童萬, 長興, 李英發子銀同, 康津, 金河生子閑同, 迎日, 崔得京姪汝虛, 長鬐, 孫田生子丁石, 興陽, 欣萬孫孫山, 光陽, 金漢京女貴珍, 咸原站。" 從之。
地名: 長興 (全羅道, 都護府)
年: 1483.0

○癸亥/御經筵。 講訖, 執義崔應賢、獻納楊沔啓曰: "臣等論宋瑛已久, 勢不得與瑛同事, 乞遞臣等職。" 上顧問左右, 領事洪應對曰: "臣意亦謂瑛不可就職, 何必瑛爲掌令, 然後可治臺務乎?" 上曰: "予之不聽, 有意焉。 自古用人之道, 不間親踈, 予於瑛, 雖至親, 不爲私, 況非至親乎? 臺諫請罪宋瑛, 予不聽, 臺諫又發其妻奔競事, 言多反覆, 是輕侮我也。 臺諫不從予命如此, 予雖在君位, 何以爲政? 且臺諫言多錯誤, 然以臺諫故, 置而不論耳。 其妻所爲, 何與於夫乎?" 應啓曰: "臺諫, 言雖差誤, 其意欲回天聽耳。 瑛妻奔競, 瑛必指揮, 假令無此, 瑛當坐以家長。 瑛不能治家, 何以治國事乎?" 上曰: "卿爲三公, 都兪吁咈, 乃其職也, 卿豈妄有開陳乎? 然予之不從, 亦豈無意?" 應曰: "近日臺諫之言, 上多不採納, 故臣欲疏奏已草之, 但未上耳。" 上曰: "卿豈欲效臺諫者乎?" 應曰: "臣不敢效臺諫, 臣意亦謂: ‘瑛不可不遞’", 上不悅。 應賢又啓曰: "邊將不可不擇, 辛柱貪婪, 誰不知之?" 應曰: "辛柱所犯, 臣鞫之, 辭證明白, 而特命棄之。 辛柱所行如此, 永安一道, 皆知其爲人。 請改差。" 同知事李克基啓曰: "辛柱所犯, 李淑琦詳知之。 請召問之。" 楊沔曰: "近聞, 辛柱親訟奴婢于掌隷院, 潛伏判決事座下, 卑辭干請, 又與訟者交鬪庭中, 其貪心依舊。" 上曰: "人誰無過? 若捃摭前愆, 卒不錄用, 則終無自新之路矣。" 應又啓曰: "男女自別, 我國美風。 李暹帶妾同行中朝, 人必以爲無別, 暹有罪無功, 只加一資, 足矣, 而特超五級, 甚未便。" 上曰: "暹之到長沙也, 千戶以犯境取招, 暹固拒不服, 以全一行人命, 且與中國人唱和, 是亦揚國之華也。 加五級, 未爲過也。" 應又啓曰: "役僧軍給度牒數, 已至二千, 此輩皆逃漏軍丁也, 苦於軍役者, 孰不剃髮來赴耶? 且凡爲僧者, 納丁錢布三十匹, 後給度牒, 今則其齎糧, 不過數匹, 立役兩旬, 遽給度牒, 甚不可。 請罷役僧。" 上曰: "宮闕頹圯, 不可不修。 今役僧徒, 欲休船軍也。 僧徒深藏山谷, 守令何能刷出? 今使之赴役, 雖給度牒, 亦國之利也。" 應又啓曰: "近聞 ‘將移創開慶寺’, 此非急務也。 此寺, 祖宗朝所建, 垂七十餘歲, 何必移創乎? 莫如仍舊。" 上曰: "曩日貞熹王后, 丁寧敎之, 予不得已耳。 且役僧徒爲之, 固無弊也。" 克基啓曰: "世宗朝, 以僧徒役瓦窰, 此實良法, 若分番役之, 則正兵可以休息矣。" 應賢復啓瑛事, 應亦固請之。 上曰: "當斟酌爲之。" 侍講官鄭誠謹啓曰: "近者柳秀源, 奸叔父之妾, 爲己妾, 律當流三千里, 而秀源配長興。 長興, 乃秀源田莊在處, 不可配此地, 流遠方, 何如?" 上曰: "移配平安道極邊, 可也。" 誠謹又啓曰: "古者立閭師、族師、比長、黨正, 以德行、道藝, 敎導之, 又有不睦、不悌之刑, 今者風俗薄惡, 汨亂倫紀者, 多有之。 請擇鄕中有操行者, 使之表率。" 克基曰: "今者陵上之風滋甚, 吏民指守令爲盜賊, 船軍指萬戶爲盜賊, 甚非美風也。 先王朝有位望, 退居鄕里者, 號爲留鄕所, 紏正鄕風, 今革留鄕所, 鄕風不美, 正以此耳。" 上曰: "不必別立科條, 專在監司察擧耳。 今訾侮父母者有之, 不睦兄弟者有之, 無乃在上者躬行有未至歟? 且祭祀之禮, 不合於古者, 恐或有之。" 誠謹曰: "今士大夫家, 但立祠堂, 而不奉安神主, 甚不可。" 上曰: "此則憲府之責也。 宜加考察。"
地名: 長興 (全羅道, 都護府)
年: 1488.0

○僉知中樞卞袍卒。 袍初以武科起, 性貪。 爲金海ㆍ長興府使、定州ㆍ晋州牧使, 自造宰相求請書, 授其奴呈之, 因給官物潛輸于家, 吏莫能知之。 財産鉅萬, 日以貨殖爲事。 又貪祿俸, 冒年不致仕, 一日與兵曹郞官相詰, 不得已以老辭職, 上特以無病不許, 至是病卒。
地名: 長興 (全羅道, 都護府)
年: 1489.0

○全羅道觀察使李淑瑊啓: "南原人前牧使尹孝孫登第, 仕至舍人, 以兩親居南原, 請辭職歸養, 廷議多之, 補長興府使。 及父死, 哀毁幾滅性, 喪制一依《家禮》。 服闋爲參議, 以母老請辭職, 除全州府尹, 舁母之任, 夫婦必躬自調膳以進。 秩滿還朝, 又辭職歸養, 朝夕之奉, 必具甘旨。 歲時伏臘, 必置壽尊, 大會鄕黨親戚以歡樂之。 日與子弟躬親漁獵, 以供滋味, 常令子姪兒孫隣里老嫗娛侍左右, 使之醉飽, 以慰母心。 一弟家貧, 母常以爲憂, 與之粟百斛, 其弟亡一奴, 又與一奴, 母感泣曰孝子也。 及拜羅州牧使, 養母愈謹。 未幾母死, 執喪以禮。 及葬連數郡, 大雨, 獨葬處七八里間雲陰不雨, 葬畢大雨, 人稱誠孝所感。 廬墓三年, 日必四尊, 尊必哭泣, 鄕黨稱其孝。 礪山人朴致林妻良女莫德, 夫亡不出鄕井, 家內立神主, 朝夕設奠, 一如平生。 朔望則必上塚設祭, 至今二十年間, 不懈益虔。 同郡人金順福欲娶之, 莫德誓死不從, 訟于官, 竟罪順福, 全節守義, 近古所罕。 請崇奬二人, 以礪風化。" 禮曹據此啓: "凡孝友節義褒奬之典, 最是興化重事。 今孝孫等事, 觀察使只據鄕人之言, 不詳究其實。 且孝孫所行雖是實行, 有家法士大夫職分當爲, 非甚絶異之事也。 但莫德以田野愚婦, 能全婦道, 守信不變, 誠可嘉尙。 請令觀察使詳加覈實以啓。" 從之。
地名: 長興 (全羅道, 都護府)
年: 1490.0

○御經筵。 講訖, 持平崔浩啓曰: "柳子光非徒妾産, 又與任士洪, 同犯重罪, 其才雖可稱, 無德望, 不宜授提調之任。 且司僕寺、尙衣院、掌樂院, 本非都提調衙門, 而今以政丞授之未便。 況掌樂之任非輕, 世祖大王, 亦嘗爲提調, 其任之重如此。" 上顧謂領事洪應曰: "司僕寺、尙衣院都提調之設, 前日臺諫言之, 今日臺諫, 以武靈君之事言之, 而上及先世, 是何前後臺諫之言, 牴牾耶?" 應對曰: "司僕寺, 馬政爲重, 尙衣院, 進上衣襨爲重, 掌樂院, 妓工人甚衆, 苟非重望, 難以鎭服。" 浩曰: "子光爲經筵特進官, 亦不可。" 上曰: "武靈之爲特進官久矣, 今何始言之耶?" 浩又啓曰: "今年設內農作, 督令辦供, 如不及期, 鞭撻隨之, 從而徵贖, 諸司奴婢, 受弊實多。 請停之。" 上曰: "祈年之事, 自古有之, 或造土牛, 豈曰戲玩哉? 誠以重農事也。 如有作弊者, 予將抵罪。" 洪應啓曰: "近日擿發守(今)
                〔令〕
              不法之事, 遣分臺鞫之, 臣意以謂, 往來之間, 驛路受弊。 大抵諸邑, 於還上貢物收納時, 只收元數, 不有餘剩, 則運輸之際, 豈無虧欠? 如此猥瑣之事, 不宜遣臺官鞫之。 令其道監司鞫啓。" 特進官柳子光啓曰: "臣聞分臺之至其邑也, 守令賢良者, 恃其廉簡, 不爲之掩藏, 其貪汚者, 則恐其擿發, 曲爲掩覆, 由是賢良被擿, 貪汚得免, 守令之頭畜臧獲, 過數見擿者, 指爲不法而鞫之未便。" 上曰: "業已擿發, 舍之亦不可。" 子光又啓曰: "臣近日往全羅道, 聞興陽
              倭賊事, 非水賊, 乃倭賊也。 去十一月初七日間, 倭船六隻, 入自興陽, 過陸地一息許, 掠民財産, 載船泛海, 過長興府
              鹿島, 與萬戶竟日相戰, 向慶尙道地面而去, 其非水賊明矣。 又聞倭賊作耗時, 二人被殺, 二人被傷。" 洪應曰: "臣見朴星孫書狀, 有請兵搜探之言。 臣意亦以爲, 慶尙道則自吾思乙浦, 全羅道則自於蘭達島, 令其道水軍節度使, 領兵而進, 相爲掎角之勢, 深索諸島, 則賊船可得捕矣。" 上曰: "予觀弓房所藏倭人弓矢, 不甚勁健, 射非長技。 但患我國軍卒, 先自怯懦耳。 前者特送倭人等來言曰: ‘對馬島、一岐州, 去年大風, 飢饉荐臻, 人皆離散, 必有作耗。’ 云, 其飢饉與否, 未可知也, 無奈誑我而將爲作耗之計耶? 若使節度使等搜捕, 則宜特遣將帥, 領精兵預爲約束, 期于某處, 乘機勦滅之可也。"
地名: 長興 (全羅道, 都護府)
年: 1495.0

○丙寅/持平崔溥啓: "李鐵堅前判義禁府, 聞鄭灝妾婢之美, 托以絃首、籍名禁府, 多方示威恐動之, 旋卽還除, 因奪以奸, 坐此罷職。 曾未數月, 又判禁府。 禁府豈鐵堅必居之地乎? 尹坦前日爲忠淸監司, 臺諫論其不合。 若少有方寸, 當謹愼戒懼之不暇。 曾不動念, 狂荒益甚, 恣行淫亂, 無所不至。 其不學無恥, 如此。 況禁府詔獄, 豈以狂誕之人濫處之地乎? 鄭錫堅, 大行王不次擢用, 以朝散, 陞堂上、置喉舌之任, 上恩偏重, 期以死報。 當詔獄鞫問之時, 不以實對, 欺罔天聰, 罪固大矣。 及發配之日, 故舊餞慰, 雲集都門外。 錫堅曾不悔罪, 放浪詼諧, 乃至吟詠詩句, 略無逐臣蒼皇悔懼之狀。 是豈人臣之道乎? 還受職牒, 未幾超授成均館同知, 甚未便。 田霖性本殘忍, 爲會寧府使, 未久枉殺四人, 鞫竟當永不敍用, 會蒙赦宥得免, 亦已幸矣。 曾未旬朔, 還授職, 又兼司僕將, 殊失懲戒之道。 崔仁壽本無來歷, 又短學術。 只以宣傳官授司果, 未幾又授長興庫主簿, 甚未便。 都事之任, 與議殿最、檢察一道, 所任非輕。 李承烈非但人器不合, 呈辭翌日, 遽授右職, 未便, 請竝改正。 宣陵參奉, 例有恩數。 李可臣、金禩皆以李克墩族親, 擬望受點後, 旋卽引嫌。 於禩入啓改正, 初非不知其嫌, 乃敢擬望, 內不自安, 隱然啓稟。 於可臣, 則似若不爲族屬, 猶在其職, 烏得無情乎? 前日, 三都監郞廳, 多以族屬, 違法擬望。 本府請鞫之, 特原其罪, 猶不懲艾。 用人泛濫至此, 請推鞫。 國葬都監, 臺諫亦參者, 重其事, 而檢察不法也。 今者, 司諫洪泂常仕, 而同生洪浩、洪湜, 俱爲郞廳, 大體未便, 亦請改正。" 傳于承政院曰: "李鐵堅, 則其時, 旣以爲非, 而罪之, 今則已蒙赦宥。 若不合, 則已矣, 若合, 則何不可之有? 尹坦爲觀察使時, 人無議之者, 今以爲, 不合於禁府、不稱其職論之, 可矣。 今無所失, 而論之, 無乃有妨於後日乎? 鄭錫堅累蒙異恩, 不次擢用, 而不以實對。 前日, 大行亦非之。 今乃超授二品之職, 是果無人而擬之乎? 田霖 若實殘酷, 則將帥領軍之任, 無奈不可乎? 今言崔仁壽無來歷, 是亦無人而擬之乎? 李承烈人器不合云者, 何事耶? 且呈辭, 乃病親呈辭乎? 李可臣、金禩, 於吏曹判書, 雖皆戚屬, 然無奈禩, 則有相避、可臣則無相避。 故不言可臣耶? 遣臺諫于都監者, 將欲糾擧不法也。 泂有二弟, 莅事, 則遣他諫員, 何? 其問于明日詣闕院相。" 傳于崔溥曰: "明當議而言之。"
地名: 長興 (全羅道, 都護府)
年: 1500.0

○壬戌/兵曹啓: "前日倭奴寇掠馬島, 至殺主將, 其憑陵我國甚矣。 又不卽還其巢穴, 更益西向, 竊掠之心猶未已。 臣等竊料, 全羅道沿海郡縣, 如順天、長興、樂安、寶城、光陽、康津、海南, 距海纔數十里, 皆賊路要害之地, 而守令多非武臣, 何能操兵禦敵乎? 若値賊鋒, 臣恐望風縮首, 莫敢誰何, 請令其道節度使申勅, 預爲措置, 且擇遣有武才守令。 且慶尙道賊變可畏, 甚於全羅, 然非島主背叛, 則無足慮矣。 若全羅則草竊之患尤慮也。" 從之。